**Αθήνα:** 27.01.2025

**Αρ. Πρωτ.:** 93

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Διαμαρτυρίες για το «Σπίτι μου 2» από άτομα με αναπηρία, χρόνιες ή/και σπάνιες παθήσεις**

Την τροποποίηση των κριτηρίων αξιολόγησης επιλεξιμότητας για το πρόγραμμα στεγαστικών δανείων προς φυσικά πρόσωπα «Σπίτι μου ΙΙ» ζητά με επείγουσα επιστολή της προς τους αρμόδιους υπουργούς η ΕΣΑμεΑ (επισυνάπτεται), μετά από διαμαρτυρίες ατόμων με αναπηρία, χρόνιες ή/και σπάνιες παθήσεις από όλη τη χώρα.

Το πρόγραμμα ΔΕΝ έχει διακριτά αυξημένα εισοδηματικά όρια για άτομα με αναπηρία, χρόνιες ή/και σπάνιες παθήσεις και μέλη των οικογενειών τους, ούτε αυξημένη επιδότηση των τόκων, όπως συμβαίνει για τρίτεκνους ή πολύτεκνους.

Η συμπερίληψη της αναπηρίας είναι **επιβεβλημένη** σε κάθε Πρόγραμμα της Στεγαστικής Στρατηγικής με διακριτό τρόπο, λαμβάνοντας υπόψη ότι τα άτομα με αναπηρία, χρόνιες ή/και σπάνιες παθήσεις και οι οικογένειές τους έχουν να αντιμετωπίσουν, παράλληλα με την μακροχρόνια οικονομική κρίση και την κρίση της πανδημίας, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., η οποία καθιστά αδύνατη ακόμα και την κάλυψη των βασικών καθημερινών τους αναγκών, εάν ληφθεί υπόψη το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους.

Η ΕΣΑμεΑ ζητά από τους υπουργούς Εθνικής Οικονομίας Κ. Χατζηδάκη, Περιβάλλοντος Θ. Σκυλακάκη και Κοινωνικής Συνοχής Σ. Ζαχαράκη, την **ΤΡΟΠΟΠΟΙΗΣΗ** της υπ’ αρ. 189973ΕΞ 2024/16.12.2024 «Κριτήρια αξιολόγησης της επιλεξιμότητας για το πρόγραμμα στεγαστικών δανείων προς φυσικά πρόσωπα ¨Σπίτι μου ΙΙ¨, με πόρους του Ταμείου Ανάκαμψης και Ανθεκτικότητας και καθορισμός της διαδικασίας διάθεσης κεφαλαίων στην Ελληνική Αναπτυξιακή Τράπεζα Α.Ε. και τα Πιστωτικά Ιδρύματα», στο άρθρο 3 «Κριτήρια Επιλεξιμότητας και Δικαιούχοι του Προγράμματος», ώστε **να αυξηθούν τα εισοδηματικά κριτήρια και να συμπεριληφθούν τα άτομα με αναπηρία, χρόνιες παθήσεις και τα μέλη των οικογενειών τους στην επιδότηση του επιτοκίου κατά 50% καθ’ όλη τη διάρκεια του Δανείου** από το εθνικό σκέλος του Π.Δ.Ε. του υπουργείου Εθνικής Οικονομίας και Οικονομικών/φορέας χρηματοδότησης.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |